Festa ta' San Ġużepp Ħaddiem 50 Sena mit-Twaqqif Tagħha (1955 - 2005) Mons. Gużeppi Buttiġieġ Kien proprju fl-1 ta' Mejju 1955 li l-Papa Piju XIi f'laqgħa li kien ilu jagħmel f'dan il-jum magħruf bħala 'Jum ix-Xogħol', waqqaf il-festa liturġika ta' San Ġużepp Ħaddiem. Matul din il-laqgħa li kien ilu jagħmel mill-1945, fi Pjazza San Pietru, għall-ħaddiema Taljani u b'messaġġ għall-ħaddiema kollha tad-dinja, mogħti fuq ir-radju, il-Qdusija Tiegħu ħabbar it-twaqqif ta' din il-festa, wara li spjega lill-ħaddiema li f'San Ġużepp jistgħu jsibu eżempju u protettur setgħani. Billi f'dan il-jum, il-festa tax-xogħol f'ħafna pajjiżi kienet issir bi sfilati ta' l-armamenti qerrieda li nibtu matul it-Tieni Gwerra Dinjija u baqgħu jikbru u jiżdiedu u jiġu sofistikati fis-snin ta' wara, 'Jum ix-Xogħor' kien sar għajn ta' ġlied, ta' mibegħda u ta' vjolenza. Il-Papa, f'isem il-Knisja, f'dawn il-lagħat li semmejna, xtaq li jfisser lill-ħaddiema s-sens nisrani tax-xogħol. Il-Papa spjega kif il-Knisja kellha għal qalbha l-ħaddiema kollha u xtaqet tagħtihom kull għajnuna, kull rispett u kull imħabba li tixraq lid-dinjità tagħhom u tax-xogħol. Il-Papa spjega ruħu b'dawn il-kelmiet: 'Maħbubin uliedi, għeżież ħaddiema, il-Papa u l-Knisja ma jistgħux jaħarbu mill-missjoni li Alla afdalhom, li jiggwidaw, jipproteġu u fuq kollox iħobbu lill-ħaddiema u l-iżjed lil dawk li jkunu sofferenti, fil-bżonn ta' min jiddefendihom u jgħinhom, sewwa jekk ikunu ħaddiema, sew ulied il-poplu ħaddiem'. Il-Papa f'dak il-jum tas-sena 1955, kompla jgħid lill-ħaddiema li proprju bħala Vigarju ta' Kristu xtaq juri lil kulħadd f'din il-festa tax-xogħol li kulħadd għandu jagħraf u jifhem sewwa d-dinjità tax-xogħol. Din id-dinjità għandha tkun ispirazzjoni għal kulħadd, li l-ħajja soċjali tal-ħaddiema u l-liġijiet dwar ix-xogħol ikunu mwaqqfin wara li wieħed jara li tant id-drittijiet u kemm id-dmirijiet tal-ħaddiema jkunu mogħtija l-istess importanza. B'dan il-mod, qal il-Papa, il-ħaddiema nsara jagħtu lil dan il-jum it-timbru nisrani u ma jħalluhx aktar jum li jħeġġeġ ġlied, mibegħda u vjolenza. Isir ukoll jum li minn sena għall-oħra fih issir stedina serja lis-soċjetà moderna biex tkompli tfittex kull kundizzjoni xierqa, li għad jonqos, biex tinħoloq paċi soċjali sħiħa u soda: festa nisranija għaldaqstant, jum ta' ferħ quddiem trijonf konkret u progressiv ta' l-idejali nsara tal-familja tax-xogħol. 'U sabiex', żied jgħid il-Papa, 'minn issa stess dan il-jum ikollu dan is-sens u b'ringrazzjament lilkom li tfittxu b'imħabba lilna bħala ispirazzjoni għalikom bit-tagħlim tagħna, b'imħabba nħabbrulkom id-determinazzjoni tagħna li nwaqqfu, kif fil-fatt nagħmlu, il-Festa ta' San Ġużepp Ħaddiem u rridu li tiġi ċċelebrata kull sena f'dan il-jum ta' l-1 ta' Mejju. Jogħġobkom, għeżież ħaddiema, dan ir-rigal tagħna72 Inħossuna ċerti li intom kuntenti, għax il-Ħaddiem umli ta' Nazaret mhux biss iwassal fil-persuna tiegħu quddiem Alla u l-Knisja d-dinjità tal-ħaddiem ta' l-id, iżda huwa wkoll il-protettur providenzjali tagħkom u tal-familji tagħkom'. Dan kien kliem il-Papa Piju XII fl-1 ta Mejju 1955. Għaliex il-Papa għażel lil San Ġużepp protettur tal-Ħaddiema u waqqaf il-festa liturġika ta' San Ġużepp Ħaddiem7 F'artiklu li nkiteb f'dak iż-żmien fir-rivista 'Il Bollettino Salesiano', il-kittieb qal x'inhi u spjega r-raġuni għaliex. Ix-xogħol, fisser dan l-għaref, fih żewġ elementi. Wieħed mill-elementi huwa l-unur u l-glorja li jġorr miegħu x-xogħol. Dan l-unur kollu huwa frott tal-fatt li x-xogħol huwa kooperazzjoni mal-Ħallieq fil-konservazzjoni tal-ħolqien. Is-Sinjur Alla ħalaq kollox waħdu, iżda Alla l-Imbierek, għax ried Hu, xtaq li jkun il-bniedem li jikkoltiva, iħares u jikkoopera miegħu fil-konservazzjoni tal-ħolqien. Bid-dehen u l-għajnuna li jagħtih Alla, il-bniedem bil-ħidma tiegħu u b'tant invenzjonijiet li għamel, mhux biss ikkonserva, iżda għamel progress kbir fl-użu tal-ħolqien. Għalhekk jeħtieġ li l-bniedem tal-moħħ jew ta' l-id jagħraf dejjem li huwa mmexxi minn Alla fix-xogħol tiegħu u ma jiżbaljax u jagħmel ta' rasu, jeħodha kontra kull ligi divina għax inkella flok progress iġib rigress, flok 'il quddiem, nimxu lura. Għalhekk ix-xogħol huwa għajn ta' unur, ġieħ u glorja. It-tieni element tax-xogħol huwa dak ta' umiltà u ċokon. Wara d-dnub ta' Adam u Eva, ix-xogħol ħa s-sens ta' tbatija bħala tpattija għad-dnub li kull bniedem jiret mill-proġenituri tiegħu u d-dnubiet personali tiegħu nnifsu. Infatti Alla qal lil Adam imkeċċi mill-Ġenna ta' l-Art minħabba d-dnub tiegħu '……misħuta l-art minħabba fik, b'xogħol iebes tiekol il-jiem kollha ta' ħajtek; xewk u għollieq tnibbitlek u int tiekol ħaxix ir-raba'; b'għaraq ġbinek u wiċċek int tiekol il-ħobż, sakemm terġa' tmur lejn l-art li minnha inti meħud, għax trab intu fit-trab terġa' tmur'. Għaldaqstant minn dan il-mument, ix-xogħol, mas-sens ta' unur, daħal fih is-sens ta' ċokon u umiltà. Dwar l-umiltà ta' Ġużeppi, ħafna għorrief jikkwotaw il-kliem ta' San Bernard dwar Marija, mart Ġużeppi, 'Marija għoġbot lil Alla minħabba l-verġinità tagħha, iżda mmeritat li ssir Omm tiegħU minħabba l-umiltà tagħha'. l-għorrief jgħidulna xejn anqas Ġużeppi mmerita li jsir ir-raġel ta' Marija u l-Missier ta' Ġesu, mhux biss għall-verġinità tiegħu, iżda wisq aktar minħabba l-umiltà tiegħu. L-umiltà ta' Ġużeppi tidher fis-skiet tiegħu; fil-fatt fil-Vanġeli kollha qatt ma nisimgħuh jgħid kelma waħda; minħabba l-ubbidjenza perfetta tiegħu. Kull meta Alla bagħatlu xi messaġġi mogħtija lilu mill-anġli tiegħu dejjem naqraw fil-Vanġeli li 'Ġużeppi għamel kif qallu l-anġlu tal-Mulej'. Tidher ukoll l-umiltà tiegħu fil-fatt li ħutu l-abitanti ta' Nazaret skantaw bl-għerf ta' Ġesu li dejjem qisuh bħala iben Ġużeppi. Darba fis-sinagoga qalu: 'Imnejn ġabu dan l-għerf kollu2'. Anzi darb'oħra bħala bin Ġużeppi qalu għal Ġesu b'għaġeb u disprezz: 'Dan mhux il-mastrudaxxa7'. Mela Ġużeppi, bl-unur kbir li kellu f'daqqa waħda ma' l-umiltà tiegħu, iż-żewġ elementi tax-xogħol, kien jixraq li jiġi maħtur 'Patrun tal-Ħaddiema', u jkollu l-festa liturġika tiegħu ad unur tiegħu taħt it-titolu ta' San Ġużepp Ħaddiem'. Jitgħallmu l-ħaddiema kollha mill-protettur tagħhom San Ġużepp li jaħdmu b'onestà u ġustizzja. M'għandhom jitqarrqu qatt mill-qerq ta' tant mexxejja li ma jridulhomx ġid u li b'setgħa qarrieqa jippruvaw jiżirgħu f'moħħ hom u f'qalbhom teoriji antikristjani. Jitolbu lill-protettur tagħhom, waqt li jagħżluh bħala mudell għalihom, biex jaħdmu b'kuxjenza nisranija, b'sens ta' tpatijja għal ħtijiethom xogħol bħala att ta' penitenza b'unur, b'ordni, paċi, moderazzjoni u paċenzja, b'intenzjoni retta u ċaħda tar-rieda tagħhom, b'karità u mħabba. Anki meta forsi jkollhom jipprotestaw kontra l-inġustizzja ta' min iħaddimhom, dan jagħmluh b'għaqal, bi kwiet, b'maturità, b'moderazzjoni għalkemm b'assidwità. Megħjunin mill-protettur tagħhom San Ġużepp u fuq l-eżempji tiegħu joffru l-ħidma tagħhom u t-tbatijiet għall-imħabba tAlla u ta' Marija Ommna u l-imħabba tagħhom għal ħuthom il-bnedmin. Hekk fl-umiltà tagħhom, ikunu denji ta' ġieħ u unur, ta' ħlas xieraq minn min iħaddimhom u fuq kollox minn Alla s-Sid ta' kulħadd, tal-ħaddiema u tas-sidien.